b'\n_START_ARTICLE_\nDealul Poklonnaia\n_START_PARAGRAPH_\nPoklonnaia Gora (\xc3\xaen rus\xc4\x83 \xd0\x9f\xd0\xbe\xd0\xba\xd0\xbb\xd0\xbe\xd0\xbd\xd0\xbd\xd0\xb0\xd1\x8f \xd0\xb3\xd0\xbe\xd1\x80\xd0\xb0, transliterat: Poklonnaia gor\xc3\xa1, literalmente \xe2\x80\x9edealul plec\xc4\x83ciunii\xe2\x80\x9d; metaforic \xe2\x80\x9eDealul \xc3\xaenchin\xc4\x83rii smerite\xe2\x80\x9d) a fost, datorit\xc4\x83 \xc3\xaen\xc4\x83l\xc8\x9bimii sale de 171,5 metri, unul dintre cele mai \xc3\xaenalte locuri din Moscova. Cele dou\xc4\x83 culmi ale sale erau separate de r\xc3\xa2ul Setun, p\xc3\xa2n\xc4\x83 c\xc3\xa2nd una dintre cele dou\xc4\x83 culmi a fost nivelat\xc4\x83 \xc3\xaen 1987. \xc3\x8encep\xc3\xa2nd din 1936 aceast\xc4\x83 zon\xc4\x83 face parte din Moscova \xc8\x99i aici se afl\xc4\x83 Parcul Victoriei, cu mai multe tancuri \xc8\x99i alte vehicule folosite \xc3\xaen cel de-al Doilea R\xc4\x83zboi Mondial._NEWLINE_Din punct de vedere istoric, dealul a avut o mare importan\xc8\x9b\xc4\x83 strategic\xc4\x83 deoarece oferea cea mai bun\xc4\x83 panoram\xc4\x83 a capitalei ruse. Numele s\xc4\x83u deriv\xc4\x83 din expresia \xc3\xaen limba rus\xc4\x83 pentru \xe2\x80\x9ea face plec\xc4\x83ciune\xe2\x80\x9d, deoarece era obiceiul ca oricine se apropie de capital\xc4\x83 dinspre vest s\xc4\x83 se \xc3\xaenchine aici. \xc3\x8en 1812 aici a fost locul \xc3\xaen care Napoleon a a\xc8\x99teptat \xc3\xaen zadar ca ru\xc8\x99ii s\xc4\x83-i aduc\xc4\x83 cheile de la Kremlin.\n_START_SECTION_\nParcul Victoriei\n_START_PARAGRAPH_\n\xc3\x8en anii 1960 autorit\xc4\x83\xc8\x9bile sovietice au decis s\xc4\x83 foloseasc\xc4\x83 aceast\xc4\x83 zon\xc4\x83 ca un muzeu \xc3\xaen aer liber dedicat victoriei ruse asupra lui Napoleon. Noul Arc de Triumf, construit din lemn \xc3\xaen 1814 \xc8\x99i din marmur\xc4\x83 \xc3\xaen 1827 dup\xc4\x83 un proiect al lui Osip Bove, a fost relocat \xc8\x99i reconstruit aici \xc3\xaen 1968. Coliba din b\xc3\xa2rne, unde Kutuzov a prezidat conferin\xc8\x9ba de la Fili \xc3\xaen care a decis s\xc4\x83 abandoneze Moscova \xc3\xaen m\xc3\xa2inile inamicului, a fost desemnat\xc4\x83 monument na\xc8\x9bional. Imensa panoram\xc4\x83 \xe2\x80\x9eB\xc4\x83t\xc4\x83lia de la Borodino\xe2\x80\x9d (1910-1912) de Franz Roubaud a fost instalat\xc4\x83 aici \xc3\xaen 1962. Un monument dedicat lui Kutuzov a fost inaugurat \xc3\xaen 1973._NEWLINE_Parcul Victoriei \xc8\x99i Pia\xc8\x9ba \xc3\x8enving\xc4\x83torilor sunt p\xc4\x83r\xc8\x9bi importante ale muzeului \xc3\xaen aer liber. \xc3\x8en 1987 dealul a fost nivelat p\xc3\xa2n\xc4\x83 la nivelul solului \xc8\x99i \xc3\xaen anii 1990 a fost ad\xc4\x83ugat un obelisc completat cu o statuie a zei\xc8\x9bei Nike \xc8\x99i cu un monument al Sf\xc3\xa2ntului Gheorghe ucig\xc3\xa2nd balaurul, ambele proiectate de Zurab Tsereteli. \xc3\x8en\xc4\x83l\xc8\x9bimea obeliscului este de exact 141,8 metri, adic\xc4\x83 10 centimetri pentru fiecare zi a r\xc4\x83zboiului. O biseric\xc4\x83 ortodox\xc4\x83 cu o cupol\xc4\x83 aurit\xc4\x83 a fost construit\xc4\x83 pe culmea dealului \xc3\xaen anii 1993-1995, urmat\xc4\x83 de o moschee memorial\xc4\x83 \xc8\x99i de Sinagoga memorial\xc4\x83 a Holocaustului._NEWLINE_Pe 9 mai 1995 a avut loc aici prima parad\xc4\x83 a victoriei din perioada postsovietic\xc4\x83, \xc3\xaen prezen\xc8\x9ba pre\xc8\x99edintelui Federa\xc8\x9biei Ruse, Boris El\xc8\x9bin, \xc8\x99i a ministrului ap\xc4\x83r\xc4\x83rii, generalul de armat\xc4\x83 Pavel Graciov. Comandantul paradei a fost comandantul Regiunii Militare Moscova, general-colonel Leonid Kuzne\xc8\x9bov. Aceast\xc4\x83 parad\xc4\x83 a fost, de asemenea, prima prezentare major\xc4\x83 a noilor uniforme militare din perioada postsovietic\xc4\x83._NEWLINE_Cu prilejul celei de-a 60-a anivers\xc4\x83ri a Zilei Victoriei, \xc3\xaen 2005, pre\xc8\x99edintele Vladimir Putin a inaugurat 15 coloane de bronz extravagante, simboliz\xc3\xa2nd principalele fronturi \xc8\x99i nave militare ale Armatei Ro\xc8\x99ii \xc3\xaen cel de-al Doilea R\xc4\x83zboi Mondial.\n_START_SECTION_\nMuzeul r\xc4\x83zboiului\n_START_PARAGRAPH_\n\xc3\x8encep\xc3\xa2nd cu anii 1980 dealul include, de asemenea, un muzeu monumental dedicat victoriei sovietice \xc3\xaen Marele R\xc4\x83zboi pentru Ap\xc4\x83rarea Patriei. Cl\xc4\x83direa principal\xc4\x83 a muzeului a fost construit\xc4\x83 \xc3\xaentre 1983 \xc8\x99i 1995. Sala Gloriei con\xc8\x99ine 12 reliefuri ale celor 12 Ora\xc8\x99e Erou sovietice, iar pe pere\xc8\x9bii de marmur\xc4\x83 sunt \xc3\xaenscrise numele a mai multor mii de Eroi ai Uniunii Sovietice din timpul r\xc4\x83zboiului. Sala comemor\xc4\x83rii de jos con\xc8\x9bine C\xc4\x83r\xc8\x9bile aducerii aminte cu numele a mai mult de 26 de milioane de sovietici mor\xc8\x9bi \xc3\xaen r\xc4\x83zboi.'